Vrou vlug met kinders na bewerings van mishandelingArgieffoto Die Kaapstadse eenheid vir gesinsgeweld, kinderbeskerming en seksuele oortredings is tans op soek na die ma en haar kinders van onderskeidelik ses, agt en 11 jaar oud. Kapt. FC van Wyk, woordvoerder van die polisie, het gesê die ondersoek na die gesin het begin toe die kindersbeskermingseenheid bewus gemaak is van seksuele misdade teen die drie kinders by ŉ bekende gastehuis in Kaapstad. “Die kinders is deur maatskaplike werkers vir ŉ mediese ondersoek geneem. Mediese verslae het later aangedui dat moontlike tekens van seksuele mishandeling by al drie kinders gevind is. Die uitslag van die mediese ondersoek is aan die ma bekendgemaak en sy het sedertdien met die kinders verdwyn,” het Van Wyk gesê. ŉ Voorlopige ondersoek dui daarop dat die ma op 18 Desember met haar kinders na Durban gereis het. Volgens Van Wyk word verskeie aanklagte met betrekking tot die Kinderwet ondersoek. Maroela Media weerhou die ma se naam om die identiteit van die kinders te beskerm.